[pic] | EUROOPA ÜHENDUSTE KOMISJON |

Brüssel 25.5.2009

KOM(2009) 242 lõplik

Ettepanek

NÕUKOGU DIREKTIIV

millega muudetakse nõukogu direktiivi 91/414/EMÜ, et lisada toimeainete hulka tetrakonasool

SELETUSKIRI

Nõukogu direktiiviga 91/414/EMÜ (taimekaitsevahendite turuleviimise kohta) on loodud ühtlustatud raamistik taimekaitsevahendite lubamise ja turulelaskmise jaoks. Ühenduse tasandil hinnatakse taimekaitsevahendites kasutatavaid toimeaineid ja antakse luba nende kasutamiseks ning need loetletakse kõnealuse direktiivi I lisas. Ühtlustatud eeskirjade alusel hindavad liikmesriigid iga taimekaitsevahendit eraldi ja annavad loa selle kasutamiseks.

Direktiivi artiklis 5 on sätestatud toimeainete kandmine selle I lisasse, kui pidades silmas olemasolevaid teaduslikke ja tehnilist teadmisi on tõestatud, et need vastavad inimeste tervist ja keskkonda käsitlevatele ohutusnõuetele.

Lisatud nõukogu direktiivi eelnõus käsitletakse tetrakonasooli lisamist toimeainena nõukogu direktiivi 91/414/EMÜ lubatud toimeainete loetellu (I lisa).

Kõnealune aine kuulub direktiivi 91/414/EMÜ tööprogrammi kolmanda etapi alla. Läbivaatamisprogrammi kolmanda etapi rakendamise üksikasjalikud eeskirjad on sätestatud määruses (EÜ) nr 1490/2002. Kõnealuse määrusega on kehtestatud hinnatavate toimeainete loetelu, pidades silmas nende võimalikku kandmist direktiivi 91/414/EMÜ I lisasse, ning kõikide riskihindamise ja riskijuhtimisega seotud poolte (st referentliikmesriik, Euroopa Toiduohutusamet ja komisjon) jaoks on ette nähtud ranged tähtajad.

Tootmisharu esitatud andmeid hindas esialgu referentliikmesriik, käesoleval juhul Itaalia, kes esitas hindamisaruande eelnõu. Euroopa Toiduohutusamet korraldas esialgsele hindamisele vastastikuse eksperdihinnangu andmise ning esitas 31. juulil 2008 komisjonile tetrakonasooli käsitleva riskihindamise järelduse.

Loetellu kandmise direktiivi eelnõu esitati 26. veebruaril 2009 toiduahela ja loomatervishoiu alalisele komiteele, kus:

- 21 liikmesriiki hääletas poolt (252 häält)

- 5 liikmesriiki hääletas vastu (66 häält)

- 1 liikmesriik hoidus hääletamisest (27 häält)

Komitee oma arvamust ei esitanud. Sellest tulenevalt peab komisjon direktiivi 91/414/EMÜ artikli 19 kohaselt ja kooskõlas nõukogu otsuse 1999/468/EÜ artikliga 5 esitama nõukogule ettepaneku võetavate meetmete kohta ning nõukogu peab kolme kuu jooksul tegema otsuse kvalifitseeritud häälteenamusega.

Direktiivi eelnõu puhul ei kehti Euroopa Parlamendi kontrollimisõigus (nõukogu otsuse 1999/468/EMÜ artikkel 8).

Ettepanek

NÕUKOGU DIREKTIIV

millega muudetakse nõukogu direktiivi 91/414/EMÜ, et lisada toimeainete hulka tetrakonasool

(EMPs kohaldatav tekst)

EUROOPA LIIDU NÕUKOGU,

võttes arvesse Euroopa Ühenduse asutamislepingut,

võttes arvesse nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta,[1] eriti selle artikli 6 lõiget 1,

ning arvestades järgmist:

(1) Komisjoni määrustes (EÜ) nr 451/2000[2] ja (EÜ) nr 1490/2002[3] on sätestatud direktiivi 91/414/EMÜ artikli 8 lõikes 2 osutatud tööprogrammi kolmanda etapi üksikasjalikud rakenduseeskirjad ja kehtestatud hindamist vajavate toimeainete loetelu nende toimeainete võimalikuks kandmiseks direktiivi 91/414/EMÜ I lisasse. Tetrakonasool kuulub nimetatud loetellu.

(2) Tetrakonasooli toimet inimeste tervisele ja keskkonnale on teavitaja kavandatud kasutusviiside puhul hinnatud määruse (EÜ) nr 451/2000 ja määruse (EÜ) 1490/2002 sätete kohaselt. Kõnealuste määrustega on kindlaks määratud ka referentliikmesriigid, kes peavad esitama asjaomased hindamisaruanded ja soovitused Euroopa Toiduohutusametile (EFSA) määruse (EÜ) nr 1490/2002 artikli 10 lõike 1 kohaselt. Tetrakonasooli puhul oli referentliikmesriik Itaalia ja kogu asjaomane teave esitati 15. juulil 2005.

(3) Hindamisaruanne, mille kohta on olemas liikmesriikide ja Euroopa Toiduohutusameti eksperdihinnangud, esitati komisjonile 31. juulil 2008. aastal Euroopa Toiduohutusameti teadusliku aruandena tetrakonasooli kohta[4]. Liikmesriigid ja komisjon vaatasid kõnealuse aruande läbi toiduahela ja loomatervishoiu alalises komitees ning see vormistati 26. veebruaril 2009 komisjoni läbivaatamisaruandena tetrakonasooli kohta.

(4) Mitmete uuringute põhjal on selgunud, et tetrakonasooli sisaldavad taimekaitsevahendid vastavad üldjoontes direktiivi 91/414/EMÜ artikli 5 lõike 1 punktides a ja b sätestatud nõuetele, eelkõige komisjoni läbivaatamisaruandes uuritud ja üksikasjalikult kirjeldatud kasutusviiside osas. Seega on asjakohane kanda tetrakonasool I lisasse, et tagada kõigis liikmesriikides asjaomast toimeainet sisaldavate taimekaitsevahendite kasutuslubade väljaandmine kõnealuse direktiiviga ettenähtud korras.

(5) Ilma et see piiraks kõnealust järeldust, on asjakohane hankida lisateavet teatavate küsimuste kohta. Direktiivi 91/414/EMÜ artikli 6 lõikes 1 on sätestatud, et toimeaine kandmine I lisasse võib sõltuda teatavate tingimuste täitmisest. Seepärast on asjakohane nõuda tetrakonasooli puhul, et teataja esitaks lisateavet, kuidas täpsemalt hinnati ohtlikkust tarbija jaoks, millised on aine ökotoksikoloogilised omadused, kuidas muunduvad ja levivad kõikides asjakohastes keskkonnaosades aine võimalikud lagunemissaadused, kuidas täpsemalt hinnati selliste lagunemissaaduste ohtlikkust lindude, imetajate ja veeorganismide jaoks ning muude kui tõrjutavate lülijalgsete jaoks ning ohtu, et aine võib kahjustada lindude, imetajate ja kalade hormoonregulatsiooni.

(6) Toimeaine I lisasse kandmisele peaks eelnema piisav ajavahemik, mille jooksul liikmesriigid ja huvitatud isikud jõuaksid aine loetellu lisamisest tulenevate uute nõuete täitmiseks valmistuda.

(7) Ilma et see piiraks direktiiviga 91/414/EMÜ kindlaks määratud kohustusi, mis kaasnevad toimeaine kandmisega I lisasse, tuleks pärast toimeaine loetellu kandmist anda liikmesriikidele kuus kuud aega tetrakonasooli sisaldavate taimekaitsevahendite kehtivate kasutuslubade läbivaatamiseks, et tagada direktiivis 91/414/EMÜ, eriti selle artiklis 13 sätestatud nõuete ja I lisas sätestatud tingimuste täitmine. Liikmesriigid peaksid vastavalt vajadusele olemasolevaid lube muutma, need asendama või tühistama direktiivi 91/414/EMÜ sätete kohaselt. Erandina eespool nimetatud tähtajast tuleks ette näha pikem ajavahemik kõiki taimekaitsevahendeid ja kavandatud kasutusviise käsitlevate täielike, III lisa kohaste andmete esitamiseks ja hindamiseks kooskõlas direktiivis 91/414/EMÜ kehtestatud ühtsete tingimustega.

(8) Komisjoni 11. detsembri 1992 aasta määruse (EMÜ) nr 3600/92 (millega nähakse ette taimekaitsevahendite turuleviimist käsitleva nõukogu direktiivi 91/414/EMÜ artikli 8 lõikes 2 osutatud tööprogrammi esimese etapi üksikasjalikud rakenduseeskirjad)[5] raames hinnatud toimeainete direktiivi 91/414/EMÜ I lisasse kandmise varasem kogemus on näidanud, et raskusi võib tekkida kehtivate lubade omanike kohustuste tõlgendamisega andmetele juurdepääsu osas. Raskuste vältimiseks tulevikus on vaja täpsustada liikmesriikide kohustused, eelkõige kohustus kontrollida, et loa omanik on näidanud, et tal on juurdepääs toimikule, mis vastab kõnealuse direktiivi II lisa nõuetele. Selline täpsustamine ei too liikmesriikidele ega loaomanikele kaasa uusi kohustusi võrreldes I lisa muutmiseks seni vastu võetud direktiividega.

(9) Seega on asjakohane direktiivi 91/414/EMÜ vastavalt muuta.

(10) Toiduahela ja loomatervishoiu alaline komitee ei ole oma eesistuja kindlaksmääratud ajavahemiku jooksul arvamust avaldanud,

ON VASTU VÕTNUD KÄESOLEVA DIREKTIIVI:

Artikkel 1

Direktiivi 91/414/EMÜ I lisa muudetakse käesoleva direktiivi lisa kohaselt.

Artikkel 2

Liikmesriigid võtavad vastu ja avaldavad käesoleva direktiivi järgimiseks vajalikud õigus- ja haldusnormid hiljemalt 30. juuniks 2010. Nad edastavad kõnealuste normide teksti ning kõnealuste normide ja käesoleva direktiivi vahelise vastavustabeli viivitamata komisjonile.

Nad kohaldavad neid norme alates 1. juulist 2010.

Kui liikmesriigid need normid vastu võtavad, lisavad nad nendesse või nende ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.

Artikkel 3

1. Vajaduse korral muudavad liikmesriigid direktiivi 91/414/EMÜ kohaselt toimeainena tetrakonasooli sisaldavate taimekaitsevahendite olemasolevaid lube või tühistavad need 30. juuniks 2010.

Eelkõige kontrollivad nad nimetatud tähtpäevaks, et kõnealuse direktiivi I lisas tetrakonasooli suhtes sätestatud tingimused on täidetud, välja arvatud kõnealuseid toimeaineid käsitlevate kannete B osas nimetatud tingimused, ning et loaomanikul on olemas kõnealuse direktiivi artikli 13 tingimuste kohaselt II lisa nõuetele vastav toimik või juurdepääs sellele.

2. Erandina lõikest 1 teevad liikmesriigid iga lubatud taimekaitsevahendi puhul, mis sisaldab tetrakonasooli ainsa toimeainena või ühena mitmest toimeainest, mis kõik on hiljemalt 31. detsembriks 2009 kantud direktiivi 91/414/EMÜ I lisa loetellu, toote uue hindamise direktiivi 91/414/EMÜ III lisa nõuetele vastava toimiku põhjal vastavalt kõnealuse direktiivi VI lisas sätestatud ühtsetele põhimõtetele ning arvestades kõnealuse direktiivi I lisas tetrakonasooli käsitleva kande B osa. Sellest hinnangust lähtudes otsustavad liikmesriigid, kas toode vastab direktiivi 91/414/EMÜ artikli 4 lõike 1 punktides b, c, d ja e sätestatud tingimustele.

Pärast seda toimivad liikmesriigid järgmiselt:

a) vajaduse korral muudavad tetrakonasooli ainsa toimeainena sisaldavate toodete kasutusluba või tühistavad selle hiljemalt 30. juuniks 2014; või

b) vajaduse korral muudavad tetrakonasooli ühena mitmest toimeainest sisaldava toote kasutusluba või tühistavad selle hiljemalt 30. juuniks 2014 või kuupäevaks, mis on ette nähtud loa muutmiseks või tühistamiseks vastavas direktiivis või vastavates direktiivides, millega asjaomane toimeaine või asjaomased toimeained lisati direktiivi 91/414/EMÜ I lisasse, olenevalt sellest, kumb kuupäev on hilisem.

Artikkel 4

Käesolev direktiiv jõustub 1. jaanuaril 2010.

Artikkel 5

Käesolev direktiiv on adresseeritud liikmesriikidele.

Brüssel,

Nõukogu nimel

eesistuja

LISA

Direktiivi 91/414/EMÜ I lisas oleva tabeli lõppu lisatakse järgmine kanne:

„

Nr | Üldnimetus, identifitseerimisnumbrid | Rahvusvahelise Puhta Keemia ja Rakenduskeemia Liidu (IUPAC) nimetus | Puhtusaste[6] | Jõustumine | Lisamise aegumine | Erisätted |

„Tetrakonasool CASi nr 112281-77-3 CIPACi nr 726 | (RS) -2-(2,4-diklorofenüül)-3-(1H-1,2,4-triasool-1-üül)-propüül-1,1,2,2-tetrafluoroetüüleeter | ( 950 g/kg (raseemiline segu) Lisand: tolueen: kuni 13g/kg | 1. jaanuar 2010 | 31. detsember 2019 | A OSA Lubatud kasutada ainult fungitsiidina põllukultuuride puhul, maksimaalselt 0,100 kg/ha, samal põllul igal kolmandal aastal. Õunte ja viinamarjade puhul ei tohi kasutamist lubada. B OSA VI lisa ühtsete põhimõtete rakendamisel võetakse arvesse 26. veebruaril 2009 alalises toiduahela ja loomatervishoiu komitees tetrakonasooli kohta koostatud hindamisaruande järeldusi, eelkõige selle I ja II liidet. Üldhindamisel peavad liikmesriigid pöörama erilist tähelepanu: - veeorganismide ning muude kui sihtrühma taimede kaitsele; seoses nende kindlakstehtud riskidega kohaldatakse vajaduse korral riski vähendamise meetmeid, näiteks puhvervööndeid; - põhjavee kaitsele, kui toimeainet kasutatakse tundlike mullastiku- ja/või kliimatingimustega piirkondades. Asjaomased liikmesriigid nõuavad - lisateabe esitamist tarbijaid käsitleva täpsema riskianalüüsi kohta; - lisateavet ökotoksikoloogiliste omaduste kohta; - lisateavet aine võimalike lagunemissaaduste muundumise ja levimise kohta kõikides asjakohastes keskkonnaosades; - täpsemat riskihindamist selliste lagunemissaaduste ohtlikkust lindude, imetajate ja veeorganismide jaoks ning muude kui tõrjutavate lülijalgsete jaoks ; - lisateavet aine kahjustava mõju tõenäosuse kohta lindude, imetajate ja kalade hormoonregulatsioonile. Nad tagavad, et teavitaja esitab sellise teabe komisjonile hiljemalt 31. detsembriks 2011. |

”

[1] EÜT L 230, 19.8.1991, lk 1.

[2] EÜT L 55, 29.2.2000, lk 25.

[3] EÜT L 224, 21.8.2002, lk 23.

[4] EFSA Scientific Report (2008) 152, Conclusion regarding the peer review of the pesticide risk assessment of the active substance tetraconazole (lõplik versioon 31. juuli 2008).

[5] EÜT L 366, 15.12.1992, lk 10.

[6] Lisaandmed toimeaine ja selle näitajate kohta on esitatud läbivaatamisaruandes.